Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 15.10.2013

 

S p r á v a
z kontroly  oddelenia  sociálnych služieb - Detské jasle Robotnícka ul. 
a kluby dôchodcov
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Ing. Gabriela Vojtechová
poverená vedením odd. soc. služieb   

Október 2013

Návrh uznesenia	

Miestne zastupiteľstvo  

schvaľuje  

Správu z kontroly  oddelenia  sociálnych služieb - Detské jasle Robotnícka ul. 
a kluby dôchodcov

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na I. polrok 2013, schváleného Miestnym zastupiteľstvom MČ B-NM uznesením           č. 14/04 dňa  11.12.2012 a v súlade so Zásadami kontrolnej činnosti samosprávy MČ  B-NM,  miestny  kontrolór s pracovníčkami útvaru kontroly vykonal kontrolu  oddelenia sociálnych služieb - Detské jasle Robotnícka ul. a kluby dôchodcov MÚ B-NM. Cieľom kontroly bolo preveriť hospodárske zabezpečenie detských jaslí a klubov dôchodcov mestskej časti Bratislava - Nové Mesto za obdobie rokov 2011 a 2012.

S p r á v a 
z kontroly  oddelenia  sociálnych služieb - Detské jasle Robotnícka ul. 
a kluby dôchodcov
______________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na I. polrok 2013, schváleného uznesením MZ MČ B-NM č. 14/04 dňa 11.12.2012 a v súlade so Zásadami kontrolnej činnosti samosprávy MČ B-NM, kontrolu  oddelenia  sociálnych služieb - Detské jasle Robotnícka ul. a kluby dôchodcov.
	Cieľom kontroly bolo preveriť hospodárske zabezpečenie detských jaslí a klubov dôchodcov mestskej časti Bratislava - Nové Mesto za obdobie rokov 2011 a 2012.

Program kontroly bol zameraný na :

1. Preverenie zabezpečenia činností, súvisiacich s prevádzkou detských jaslí

2. Zúčtovanie vynaložených finančných prostriedkov, súvisiacich s prevádzkou klubov dôchodcov MČ B-NM

3. Zabezpečenie stravovania pre dôchodcov

4. Preverenie vybavenia a zariadenia v kluboch dôchodcov

	Stav na úseku činnosti kontrolovaných  zariadení  bol zisťovaný  nepriamou  kontrolou, t.j. štúdiom predložených dokladov, súvisiacich s predmetom kontroly, ako aj priamou kontrolou v súvislosti s preverením vybavenia a zariadenia v kluboch dôchodcov.  
	Porovnaním zisteného skutočného stavu so stavom požadovaným bolo preukázané, že kontrolované činnosti boli v sledovanom období zabezpečované nasledovne :

k bodu 1/

	Detské jasle /DJ/ na Robotníckej ul. č. 11, hospodársky napojené na rozpočet MČ B-NM  boli zriadené ako preddavková organizácia,  hospodáriaca so zvereným preddavkom od zriaďovateľa. Podľa §18, ods. 1/, zákona č. 583/2004 Z.z.                      o rozpočtových pravidlách územnej samosprávy v znení n.p., obec určí výšku preddavku a obdobie, na ktoré sa poskytuje.
	Základnou vnútornou organizačnou normou pre odbornú, zdravotnú a finančnú činnosť zariadenia DJ je Prevádzkový poriadok. DJ ako sociálne zariadenie zabezpečujú v rámci denného pobytu starostlivosť o deti vo veku od 6 mesiacov do       3 rokov, výnimočne s predĺžením nad 3 roky do doby umiestnenia dieťaťa v materskej škole, avšak so stanovením lehoty do 30.6. bežného roka. Kapacita DJ je stanovená maximálnym počtom 50 detí /3 oddelenia/ s termínom nástupu detí od 1. septembra,       v inom termíne len v prípade voľnej kapacity. Do tohto zariadenia sú v prípade voľnej kapacity prijímané aj deti rodičov z inej MČ hl. m. SR Bratislavy a tiež z jej okolia pre rodičov, ktorých pracovné pôsobenie je na území MČ B-NM. 
Prevádzku DJ zabezpečuje, riadi a za ňu zodpovedá vedúca detská sestra. Celkový počet zamestnancov zariadenia /vrátane vedúcej DJ/ je 11, v pracovnom zaradení - detská sestra, upratovačka, kuchárka a práčka. Pri zabezpečovaní činností   v ekonomickej oblasti, súvisiacich s prevádzkou tohto zariadenia sa  vedúca DJ riadi internými predpismi MÚ MČ B-NM /Smernica obehu účtovných dokladov, Smernica       k verejnému obstarávaniu a i./, vypracovanými v súlade s platnými právnymi predpismi.
Stravovanie pre deti, ako aj zamestnancov DJ je zabezpečené vlastnou kuchyňou s potrebným zázemím pre varenie.	Jedáleň pri DJ ako účelové stravovacie zariadenie s  kapacitou 50 hlavných jedál denne sa riadi Prevádzkovým poriadkom stravovacieho zariadenia, schváleným Regionálnym úradom verejného zdravotníctva, BA. Z uvedeného poriadku o. i. vyplýva, že kontrolovaný subjekt je povinný pred výdajom pokrmov odobrať vzorky z pripravených pokrmov k uchovaniu 48 hod. za účelom laboratórneho vyšetrenia v prípade podozrenia na výskyt ochorení                     z konzumovaných pokrmov v zariadení. Preverením bolo zistené, že v organizácii je vedená dokumentácia odobratých vzoriek pokrmov. Záznamy za sledované obdobie obsahovali požadované údaje, t.j. dátum odberu, hodinu odberu, druh vzorky a meno zamestnanca, ktorý vzorku odobral /kuchárka/. Podľa vyjadrenia vedúcej DJ, za sledované obdobie nebol podaný podnet na vykonanie kontroly pokrmov z vyššie uvedeného dôvodu.  
	Pri dodržiavaní čistoty a hygienickej bezchybnosti kuchynských priestorov, skladovacích priestorov, jedálne a okolia v súvislosti s prípravou pokrmov, kontrolované zariadenie dodržiava  Sanitačný program jedálne. 
	Vedúca oddelenia sociálnych služieb MÚ B-NM odborne a metodicky riadi prevádzku a činnosť DJ, podieľa sa na príprave a kontrole aj pracovno - právnych vzťahov zamestnancov  jaslí.
	Kontrolou plnenia príjmov a čerpania výdavkov preverovaného sociálneho zariadenia za sledované obdobie boli  zistené nasledovné  skutočnosti :
	Bežné príjmy na rok 2011 boli rozpočtované v objeme 89.000,- € a plnenie predstavovalo čiastku 101.895,58 € t.j. príjmová časť rozpočtu bola naplnená na 114,5%, z toho :
	V rámci položky 223 - poplatky a platby z nepriemyselného a náhodného  predaja a služieb boli rozpočtované príjmy za jasle v objeme 89.000,- €, plnené boli  vo výške 95.875,44 €. Príjmy za predaj výrobkov, tovarov a služieb boli vo výške 108,50 €. V rámci položky 292 - ostatné príjmy predstavovali príjmy z dobropisov čiastku   5.911,64 € /vyúčtovanie energie Novbyt, SPP a.s./. 

	Kontrolovaná organizácia k 31.12.2012 dosiahla bežné príjmy v objeme 107.636,08 € oproti rozpočtu vo výške 89.000,- €, t.j. 120,89 % - né plnenie. Za jasle  boli dosiahnuté príjmy vo výške 102.168,42 € oproti rozpočtovanému objemu vo výške 89.000,- € a z dobropisov plynuli príjmy vo výške 5.467,66 €. 
	Kontrolou dokladov, týkajúcich sa plnenia vyššie uvedených príjmov preverovaného subjektu bolo preukázané :  
	V roku 2011 príjmovú časť rozpočtu DJ napĺňal aj príjem za predaj výrobkov, tovarov a služieb vo výške 108,50 €. Jednalo sa o poskytovanie služieb pre SK B-NM /pranie a žehlenie obrusov a iného prádla/, zabezpečované na základe zmluvy o dielo   z roku 2000 na dobu neurčitú. Zhotoviteľom bola vystavená faktúra /fa č. FO 22/2011/  na základe interného listu a výkazu z DJ. Podľa vyjadrenia vedúcej DJ boli predmetné služby k 30.4.2011 ukončené.
Vykonanou kontrolou výpočtu mesačných platieb pobytového poplatku v DJ neboli zistené nedostatky. Mesačný poplatok za pobyt dieťaťa v zariadení, schválený MZ MČ B-NM bol do 30.6.2011 vo výške 200,- €. Dňa 16.6.2011 MZ MČ B-NM na svojom zasadnutí  schválilo s účinnosťou od 1.7.2011 v rámci Prevádzkového poriadku, zmenu výšky mesačného poplatku za pobyt dieťaťa v DJ na 230,- €. Bolo zistené, že na každom oddelení zariadenia je vedená evidencia dochádzky detí do DJ za daný mesiac, na základe ktorej bol vedúcou DJ spracovaný na odd. soc. služieb MÚ B-NM mesačný predpis platieb do programu podsystému poplatkov. Prílohu predpisu tvorila zostava s uvedením mena platiteľa, variabilného čísla a sumy. Predpis bol predložený na predpisnom poukaze v termíne do 5. dňa nasledujúceho mesiaca a po odsúhlasení na referáte účtovníctva MÚ B-NM odovzdaný poverenému pracovníkovi učtárne na zaúčtovanie.	
	Kontrolou zameranou na úhradu pobytových poplatkov neboli zistené nezrovnalosti. Poplatky boli hradené poštovým peňažným poukazom alebo prevodom na osobitný účet MÚ B-NM vopred, do 3. dňa bežného mesiaca. V prípade neprítomnosti dieťaťa /zdravotný a iný dôvod/ bol rodičmi hradený príspevok na základnú prevádzku zariadenia vo výške 3,50 € násobenou počtom dní, keď dieťa         v minulom mesiaci nebolo prítomné v zariadení. Finančné vysporiadanie vyššie uvedeného a vrátenie rozdielu vo výške mesačnej platby bolo realizované vedúcou jaslí v nasledujúcom mesiaci. V rámci adaptačného pobytu /max.10 dní/ bola rodičmi  hradená za denný pobyt dieťaťa suma 2,50 EUR, pričom sa uvedená suma po ukončení adaptačného pobytu odpočítala od sumy schváleného mesačného poplatku   v bežnom mesiaci. 	
	 V súvislosti s príjmami DJ boli náhodným výberom preverené aj evidenčné listy stravného umiestnených detí za daný rok, kde neboli zistené nedostatky. Evidenčné listy obsahovali o. i. aj výšku mesačného poplatku, počet stravovaných dní v mesiaci, výšku predpísaného poplatku za daný mesiac, dátum úhrady poplatku, výšku uhradenej sumy. K evidenčným listom boli doložené doklady, preukazujúce úhradu mesačného poplatku /poštový peňažný  poukaz, resp. doklad o úhrade z banky/.
	 
	Bežné výdavky na rok 2011 boli pre DJ schválené v objeme 152.973,- €               a čerpanie predstavovalo čiastku 143.736,56 €, z toho : 
	Na energie, vodu a komunikácie /pol. 632/ bolo čerpaných 22.285,48 € oproti schválenému rozpočtu vo výške 26.469,- €, z toho : na energie vo výške 20.486,14 €, na vodné, stočné vo výške 1.315,06 € a na poštové služby a telekomunikačné služby vo výške 484,28 €.                
	Výdavky na materiál a služby /pol. 633/ boli rozpočtované v objeme 11.037,- €    a čerpanie bolo vo výške 9.853,49 €, z toho výdavky na potraviny boli vo výške 8.761,64 €. V rámci uvedenej položky neboli čerpané výdavky na pracovné odevy         a obuv s rozpočtom 298,- € a na knihy, časopisy, noviny s rozpočtom 75,- €. Výdavky na všeobecný materiál /kancelárske potreby, čistiace potreby a i./ boli čerpané vo výške 879,96 € zo schváleného rozpočtu v sume 935,- €.   
	Na rutinnú a štandardnú údržbu /pol. 635/ bol schválený rozpočet výdavkov vo výške 516,- € a čerpanie bolo len vo výške 13,73 €. Jednalo sa o aktualizáciu programového produktu update NOD32 Antivirus /fa č. 20110597/. 
	V rámci položky ostatné tovary a služby /pol. 637/ boli čerpané výdavky vo výške 1.706,43 € oproti rozpočtu vo výške 1.884,- €, z toho najvyššie čerpanie 1.144,- € bolo na odmeny zamestnancov mimopracovného pomeru. Jednalo sa o zabezpečenie záhradníckych prác a pomocných prác pri ošetrovaní detí. Ďalej boli čerpané výdavky  vo výške 155,51 € na všeobecné služby za kladenie deratizačných nástrah a chemickú dezinsekciu /napr. fa č. 20110422/. Kontrolou účtovných dokladov za vykonané vyššie uvedené práce a služby bolo zistené, že faktúry obsahovali doklady preukazujúce použitie finančných prostriedkov /objednávka, protokol o vykonaní prác a i./.           
	Rozpočet bežných výdavkov na rok 2012 bol schválený v objeme 149.951,- €              a čerpanie bolo vo výške 144.352,26 €, z toho :
	Na energie, vodu a komunikácie bolo čerpaných spolu 19.423,78 € oproti schválenému rozpočtu vo výške 21.087,- €, pričom na energie vo výške 18.397,02 €, na vodné, stočné vo výške 590,- € a na poštové služby a telekomunikačné služby vo výške 436,76 €.   	
	Výdavky na materiál a služby boli schválené vo výške 9.974,- € a čerpané boli vo výške 9.084,61 €. Z uvedenej položky predstavovalo čerpania výdavkov na potraviny  čiastku 8.374,43 € oproti rozpočtu vo výške 9.000,- €. Na všeobecný materiál bolo         z rozpočtovanej čiastky 700,- € čerpaných 666,20 €. 
	V rámci položky rutinná a štandardná údržba bolo čerpanie len na údržbu softvéru vo výške 65,- €  za inštaláciu upgrade programu /fa č. 221100067/.
	Na ostatné tovary a služby boli rozpočtované výdavky vo výške 2.386,- €             a čerpané boli vo výške 2.121,34 €. Z uvedenej položky bolo na odmeny zamestnancov mimopracovného pomeru na základe uzatvorenej dohody o pracovnej činnosti   čerpaných 510,95 € /záhradnícke práce/. Na vykonanie deratizačných a dezinsekčných prác bolo čerpaných 194,51 € /napr. fa č. 20121209, 20120695/. 
	Kontrolou účtovných dokladov, týkajúcich sa čerpania rozpočtu bolo ďalej  zistené, že Detské jasle v sledovanom období disponovali mesačným limitom preddavku na nákup potravín a materiálu v hotovosti vo výške do 200 €. Preverením dokladov, súvisiacich s nákupom v hotovosti neboli zistené nedostatky. Vedúcou DJ  bolo po prevzatí preddavku vypracované jeho mesačné vyúčtovanie a odovzdané         k ďalšiemu spracovaniu na odd. fin.-hosp. MÚ B-NM. Prílohu vyúčtovania preddavku tvorili súvisiace doklady, t.j. prehľad - zoznam predkladaných dokladov o zakúpení tovaru, príjemky na tovar /mäso, potraviny a i./, potvrdenia o nákupe materiálu                z registračnej pokladnice. Ďalej bolo zistené, že vykonanie predbežnej finančnej kontroly pri nákupe v hotovosti bolo zabezpečené v súlade so zákonom                         č. 502/2001 Z.z. o finančnej kontrole a vnútornom audite.
	Ďalej bolo zistené, že v roku 2012 bola zabezpečená oprava omietky a maľovky po zatečení z vrchného poschodia v objekte DJ vo výške 506,40 € z rozpočtu správy obecného úradu /ppl. 635006/. Faktúra č. 1200026 z 30.7.2012 bola dodávateľovi listom č. VS/2012/Chv. vrátená z dôvodu odvedenia nekvalitnej práce. Prevzatie vykonaných prác v požadovanej kvalite /fa z 20.11.2012/ bolo potvrdené podpisom vedúcej DJ. 
	Kontrolou, zameranou na evidenciu faktúr za zariadenie DJ bolo zistené, že vedúca sestra vedie knihu došlých faktúr za nákup potravín, ktoré v sledovanom období dodávali Potraviny INKA, Vajnorská 21, BA. Dodávateľ bol vybraný v procese verejného obstarávania dňa 30.4.2012 na základe vykonaného prieskumu trhu. Dodávky tovaru boli realizované na základe štvrťročnej objednávky schválenej starostom MČ B-NM.  Faktúry obsahovali požadované súvisiace doklady /príjemka, schválená vedúcou odd. soc. služieb, dodací list, obsahujúci rozpis potravín podľa jednotlivých dní, objednávka/. Porovnaním údajov zaevidovaných v knihe faktúr /číslo faktúry, fakturovaná suma, dátum splatnosti faktúry, fakturované obdobie/ s údajmi v účtovnom doklade /faktúre / neboli zistené nezrovnalosti.
Na základe vyššie uvedených skutočností, kontrolná skupina hodnotí stav    zabezpečenia činností súvisiacich s prevádzkou DJ  za postačujúci.   

k bodu 2/

	V roku 1991 boli Mestskej časti Bratislava-Nové Mesto delimitáciou prevedené do kompetencie od Obvodného národného výboru Bratislava III. zariadenia sociálnych služieb – kluby dôchodcov. V čase konania kontroly Miestny úrad Bratislava-Nové Mesto zabezpečoval činnosť 8 klubov dôchodcov /v súčasnosti denné centrá/.
	Všeobecne záväzným nariadením č. 5/2012, ktoré nadobudlo účinnosť               1. novembra 2012, bol zastupiteľstvom MZ MČ B-NM uznesením č.12/10 schválený spôsob poskytovania alebo zabezpečovania poskytovania sociálnych služieb a výšky  úhrad za sociálne služby.
Schválením uvedeného VZN MČ B-NM boli zrušené Zásady určovania úhrad za poskytované opatrovateľské služby pre obyvateľov MČ B-NM schválené dňa 22.04.2009 uznesením č.16/13.2. 
Uznesením č.12/13 bol dňa 25.09.2012 schválený MZ MČ B-NM   Komunitný plán sociálnych služieb Mestskej časti Bratislava-Nové Mesto na roky 2012-2014, ktorý analyzuje súčasný reálny stav sociálnych služieb a rozvoj sociálnych služieb v budúcnosti. Komunitný plán bol spracovaný v súlade so zákonom č.448/2008 Z.z. o sociálnych službách a o zmene a doplnení zákona č.455/1991 Zb. o živnostenskom podnikaní v znení neskorších predpisov a v súlade s čl.32 Štatútu hl. mesta SR Bratislavy.
	Zariadenia sociálnych služieb vytvárajú podmienky pre záujmovú a kultúrnu činnosť na udržiavanie fyzickej a psychickej aktivity dôchodcov a občanov s nepriaznivým zdravotným stavom. Predmetom kontroly bolo preveriť rozpočtové príjmy a výdavky, súvisiace s prevádzkou a činnosťou klubov dôchodcov /denných centier/, ako i zabezpečenia stravovania pre dôchodcov a zdravotne postihnutých občanov.
	Organizačne, metodicky a hospodársky riadi prevádzku a činnosť denných centier odborná zamestnankyňa MÚ B-NM, ktorá je zároveň poverená vedením oddelenia sociálnych služieb. Spolupracuje s úsekom kultúry pri organizovaní spoločenských podujatí pre starších občanov MČ B-NM, zostavuje a vyhodnocuje čerpanie rozpočtu, zabezpečuje všetky činnosti, súvisiace s bezporuchovým chodom denných centier a organizovaním kultúrno-spoločenských podujatí, zájazdov a rekreačných pobytov. 
	V čase konania kontroly bolo v ôsmich denných centrách evidovaných spolu 1.054 členov klubov, z toho Chemická 46, Jeséniova 81, Nobelova 50, Račianska 184, Stromová 316, Sibírska 197, Športová 134 a Vajnorská 106.

Kontrolná skupina vykonala kontrolu zúčtovania vynaložených finančných prostriedkov, súvisiacich s prevádzkou klubov dôchodcov MČ B-NM v kontrolovaných rokoch 2011-2012, kedy MČ B-NM poskytovala v denných centrách s celoročnou prevádzkou poradenstvo a záujmovú činnosť pre občanov s  trvalým pobytom v MČ    B-NM. Rozpočtované náklady na činnosť denných centier súvisia s poskytovaním služieb, ako je zabezpečenie občerstvenia pri spoločenských posedeniach a stretnutiach, návštevy kultúrnych podujatí, divadelných a filmových predstavení, realizovanie zájazdov a kultúrneho programu pri spoločenských posedeniach a stretnutiach, ako i zabezpečenie vybavenia denných centier na prevádzku klubovej činnosti.    
	Denné centrá  ako preddavkové hospodárske strediská sú rozpočtované podľa jednotlivých položiek.  

1.  P r í j m y :
	
223001  7 -  uhradené stravné stravníkmi evidovanými v jednotlivých centrách
                 -  vrátené preplatky za nevyčerpané obedy
223003  7 -  prenájom priestorov klubu                   
292012     -  dobropisy
311           -  konkurzy a súťaže

	V roku 2011 boli finančné prostriedky na stravovanie dôchodcov rozpočtované celkovo vo výške 189.320,- €. Celkové čerpanie za predaj výrobkov, tovarov a služieb v uvedenom roku bolo vo výške 161.030,49 €. Za tieto obedy stravujúci uhradili  116.875,94 €, dotácia mestskej časti predstavovala čiastku 44.154,55 €. Čerpanie  podľa jednotlivých výdajní stravy bolo nasledovné: 0302–Vajnorská 93,2 %,            0303-Športová 133,6 %, 0304-Račianska 89,1 %, 0305-Jeséniova 73,0 %,              0306-Nobelova 0%, 0308-Stromová 98,0 %, 0309-Sibírska 95,4 %, 0310-Chemická 11,0 %, 0312-domácnosti 99,4 % /roznáška/.
	V roku 2012 boli finančné prostriedky na stravovanie dôchodcov rozpočtované celkovo vo výške 171.800,- €. Celkové čerpanie za predaj výrobkov, tovarov a služieb v uvedenom roku bolo vo výške 153.902,44 €. Za tieto obedy stravujúci uhradili 132.733,63 €, dotácia mestskej časti predstavovala čiastku 21.168,81 €. Čerpanie podľa jednotlivých výdajní stravy bolo nasledovné: 0302-Vajnorská 94,7 %,            0303-Športová 156,4 %, 0304-Račianska 97,1 %, 0305-Jeséniova 96,9 %,              0306-Nobelova 0%, 0308-Stromová 137,9 %, 0309-Sibírska 101,2 %, 0310-Chemická 0,3 %, 0312-domácnosti 119,4 % /roznáška/.
	Podľa vyjadrenia zodpovednej zamestnankyne MÚ B-NM k prekročeniu, resp. nízkemu čerpaniu rozpočtovaných finančných prostriedkov určených na stravovanie dôchodcov MČ B-NM vo výdajniach stravy, resp. donáškou do domácností  prostredníctvom opatrovateľskej služby došlo z toho dôvodu, že nie je možné predvídať úbytok, resp. nárast stravovaných občanov dôchodcov, ktorých cena obeda sa posudzuje podľa výšky dôchodku.
	Finančné úhrady obedov pre seniorov sú predmetom kontroly v bode                č.3/ - Zabezpečenie stravovania pre dôchodcov.

	Príjmy z prenájmu priestorov klubov dôchodcov nie sú rozpočtované.
V roku 2011 celkové príjmy z prenajatých budov, priestorov a objektov bolo  vo výške 717,16 €, z toho: 0302-Vajnorská 53,12 €, 0303-Športová 209,16 €,              0304-Račianska 86,32 €, 0305-Jeséniova 69,72 €, 0308-Stromová 119,52 €,           0310-Chemická 19,96 €.
	V roku 2012 boli celkové príjmy z prenajatých budov, priestorov a objektov vo výške 644,83 €, z toho: 0320-Vajnorská 33,2 €, 0303-Športová 225,76 €,                0304-Račianska 123,59 €, 0305-Jeséniova 39,84 €, 0308-Stromová 96,28 €,          0309-Sibírska 99,60 €, 0310-Chemická 13,28 €.  
	Klub dôchodcov na Nobelovej ulici /0306/ v kontrolovaných rokoch neprenajímal priestory klubu. Podľa vyjadrenia poverenej vedúcej odd. sociálnych služieb klub sa nachádza mimo centra mestskej časti v priestoroch objektu Vernosť na poschodí, o prenájmy záujem nie je.
	Kontrolou predpisov prenájmov bolo zistené, že finančné prostriedky za prenájmy boli uhrádzané v zmysle Pravidiel a postupu pri využívaní priestorov klubu dôchodcov inými organizáciami a politickými, resp. spoločenskými subjektmi. Pravidlá nadobudli platnosť dňom 1.7.2008. Podľa bodu 5.B. úhrada za využitie priestorov klubu dôchodcov je odplatná vo výške 6,64 €/hod. pre politické a spoločenské subjekty, pôsobiace v MČ B-NM a vo výške 9,96/hod. pre predvedenie podnikateľského programu vhodného pre starších obyvateľov MČ B-NM. K predpisom prenájmov sú doložené Zmluvy o krátkodobom prenájme priestorov KD, ktoré v bode 4. podmieňujú uskutočnenie podujatia počas pracovných dní po prevádzkových hodinách klubov, v max. rozsahu 2 hodín a max. do 2 hodín. Uvedený bod Pravidiel nie je vždy dodržiavaný /doba prenájmu v niektorých prípadoch nie je uvedená, napr.                   KD Jeséniova/. 
Kontrolou interných dokladov, zmlúv o prenájme a príjmovej časti rozpočtu za kontrolované roky neboli zistené nedostatky v oblasti úhrad za využitie priestorov KD. Kontrolou evidencie bezplatného využitia priestorov klubov dôchodcov podľa bodu 5.A. Pravidiel, využívanie priestorov klubov dôchodcov je bezplatné pre členov klubu dôchodcov, pre členov Jednoty dôchodcov, pre členov zväzov, združení a spolkov v MČ B-NM spadajúcich do okruhu zdravotne postihnutých občanov a pre členov Slovenského Červeného kríža Bratislava III. Evidencia o bezplatnom využití priestorov klubov sa podľa vyjadrenia poverenej vedúcej kontrolovaného oddelenia na MÚ nenahlasuje. Podľa predmetných Pravidiel vedúci KD vedie evidenciu využívania priestorov za odplatu /termín, organizácia, doba konania, úhrada, službukonajúci, podpis vedúceho KD/. Evidencia je podkladom pre vyplatenie polročnej odmeny službukonajúceho pracovníka, t.j.  2,66 €/hod..
 Kontrolou uhradených finančných prostriedkov ako odmeny službukonajúcim pracovníkom bolo zistené, že tieto sú uhrádzané jednorázovo ku koncu roka  vedúcim denných centier /KD/ podľa hodín a hodinových sadzieb, na základe zmlúv o krátkodobom prenájme KD. V roku 2011 bolo uhradených na odmenách službukonajúcim vedúcim KD za prenájmy celkovo 219.45 € /príjmy z prenájmov   717,16 €/. V roku 2012 sa jednalo o celkovú finančnú čiastku službukonajúcich vo výške 250,04 € /príjmy z prenájmov 644,83 €/ .

 Príjmy z dobropisov  v roku 2011 neboli čerpané.
 V roku 2012 sa jednalo o príjmy z dobropisov vo výške 8,32 € - Športová            a 4,23 € Jeséniova. Jednalo sa o vrátenie preplatku za plyn /podľa dodávateľských faktúr SPP, a.s. č.1401, 1402 a 1264/. 
	
V roku 2011 bola poskytnutá účelová dotácia KD Jeséniova vo výške 356,40 €   a KD Stromová vo výške 162,- €. Starosta MČ B-NM v rámci akcie „Naše mesto“ prispel dôchodcom z účelového fondu na zakúpenie lodného lístka – plavba loďou do Devína. Kontrolou IDV č.46 a IDV č.88, ako i vyúčtovania preddavku neboli zistené rozdiely. 
	V roku 2012 bola poskytnutá starostom MČ B-NM účelová dotácia pre KD Jeséniova vo výške 577,50 €. Dňa 16.6.2012 klub dôchodcov uskutočnil výlet loďou do Gabčíkova pre 65 osôb. Výlet bol spolovice uhradený z účelového fondu starostu. Druhú polovicu uhradili seniori refundáciou do pokladne MÚ B-NM. Kontrolou úhrady dodávateľskej  faktúry č.867 v celkovej  výške 1.155,- € neboli zistené nedostatky. Do pokladne MÚ bola uhradená KD Jeséniova dňa 18.06.2012 refundácia za zájazd loďou vo výške 577,50 € /PO1 č.1329/. Finančné prostriedky boli presunuté z účelového fondu na program 9.1.4., položka 634004, stredisko 0305.      

	V roku 2012 bol na základe darovacej zmluvy poskytnutý MČ B-NM grant – finančný dar vo výške 1.500,- € na zabezpečenie dvoch projektov, určených pre seniorov: Galakoncert úcty k starším obyvateľom MČ B-NM a Slávnostné štedrovečerné stretnutie pre osamelo žijúcich starších obyvateľov MČ B-NM. Finančný dar bol poukázaný na účet dňa 29.11.2011 /BA č.9/. Finančná čiastka 1.156,- € bola použitá na úhradu nákladov na galakoncert a finančná čiastka vo výške 344,- € bola použitá na štedrovečerné stretnutie. Kontrolou IDV č.88 bolo preverených 11 dokladov, súvisiacich s vyúčtovaním preddavku na drobný nákup všeobecného materiálu, potravín, tovarov a služieb, súvisiacich so zabezpečením uvedenej akcie. Z dôvodu použitia finančného daru na drobný nákup boli finančné prostriedky presunuté na program 9.1.10., položka 637002, 0312 /spoločné/. 
	V roku 2012 boli poskytnuté granty: Nadácia Orange vo výške 2.000,- € a Bratislavský samosprávny kraj vo výške 500,- €, ktoré boli vyčerpané.
	Zmluvou č.39/Zelená pre seniorov 2012/200-ZPS o poskytnutí daru na účely realizácie projektu bol poskytnutý MČ B-NM finančný príspevok – dar vo výške 2.000,- € na realizáciu projektu „Memory“. Dar bol poskytnutý na základe žiadosti prijímateľa daru o finančnú podporu projektu zo dňa 21.04.2012 z grantového programu Zelená pre seniorov. Poskytovateľom daru bola Nadácia Orange. Zabezpečenie technického vybavenia kurzov IKT /900,- €/, náklady na odmeny, honoráre lektorov kurzu Memory /700,- €/ a náklady na odmeny, honoráre lektorov kurzov IKT /400,- €/ boli riadne vyúčtované. Uvedené údaje boli preverené z dokladu BA1 č.133, výpisu z príjmového účtu z 12.07.2012. Vyúčtovaný bol i finančný príspevok vo výške 600,- € ako dotácie MČ B-NM /Star.-1983/2011-FIN-1017/2012/. Jednalo sa o tréningy pamäti a základy práce s PC a internetom.
	Na základe Zmluvy o poskytnutí dotácie prispievateľom zo dňa 29.10.2012 Bratislavský samosprávny kraj poskytol MČ B-NM dotáciu vo výške 500,- € na úhradu časti nákladov na projekt „Seniorfest – Kultúrny festival seniorov“ v súlade s VZN BSK č.2005 o poskytovaní dotácií. Poskytnutá dotácia bola v mesiaci december 2012 riadne vyúčtovaná. Celkové náklady  na daný projekt, ktorý sa uskutočnil v Stredisku kultúry  B-NM, predstavovali finančnú čiastku 641,30 €. Uvedené údaje boli preverené z dokladu BA1 č.2014, výpisu z príjmového účtu zo dňa 06.11.2012 a úhrade fa č.144.

	Kontrolou vyššie uvedených dokladov, súvisiacich s príjmovou časťou čerpania rozpočtu neboli zistené nedostatky. Finančné operácie boli vykonané v súlade s rozpočtom. Predbežná kontrola bola vykonaná v súlade s § 9 zákona č.502/2001 Z.z..

2. Výdaje :

	Kontrolou programového rozpočtovania, t.j. čerpania rozpočtu podľa finančnej a ekonomickej klasifikácie jednotlivých klubov dôchodcov /v súčasnosti denných centier/ za  roky 2011 a 2012, boli zistené nasledovné skutočnosti:
	V roku 2011 predstavoval celkovo rozpočet v programe 9.1 – Zariadenia sociálnych služieb  čiastku 97.801,00 €, čerpanie v uvedenom roku sa uskutočnilo vo výške 83.246,76 €, z toho:
- KD Vajnorská     rozpočet -  9.904,00 €,       čerpanie -   7.924,61 €
- KD Športová       rozpočet -  8.774,00 €,      čerpanie  -   7.893,24 €
- KD Račianska    rozpočet - 24.276,00 €,      čerpanie - 20.458,65 €
- KD Jeséniova    rozpočet  -  9.159,00 €,      čerpanie  -   9.158,52 € 
- KD Nobelova     rozpočet  -  7.000,00 €,      čerpanie  -   5.067,44 € 
- KD Stromová     rozpočet  - 11.308,00 €,      čerpanie  - 10.163,26 € 
- KD Sibírska       rozpočet  - 13.824,00 €,      čerpanie  -  10.515,35 €
- KD Chemická    rozpočet  -   5.866,00 €,      čerpanie  -    4.563,21 €
- Spoločné           rozpočet   -  4.458,00 €,      čerpanie   -   4.336,25 €.
- Stravovacie zariadenie na Športovej  rozpočet - 3.232,00 €, čerpanie 3.166,20 €
V roku 2012 bolo na zariadenia sociálnych služieb, t.j. kluby dôchodcov rozpočtovaných celkovo 161.891,00 €, čerpanie v uvedenom roku sa uskutočnilo vo výške 102.897,26 €, z toho:
- KD Vajnorská    rozpočet  -  19.596,00 €,     čerpanie  -  13.313,23 €
- KD Športová      rozpočet  -  12.655,00 €,     čerpanie  -    8.668,80 €
- KD Račianska    rozpočet  -  22.735,00 €,     čerpanie -   12.517,66 €
- KD Jeséniova    rozpočet  -  15.946,00 €,      čerpanie -   11.166,95 €
- KD Nobelova     rozpočet  -  13.557,00 €,      čerpanie  -    9.707,83 €
- KD Stromová     rozpočet  -  20.764,00 €,      čerpanie  -  13.862,54 €
- KD Sibírska        rozpočet  -  37.908,00 €,     čerpanie  -   17.810,52 €
- KD Chemická     rozpočet  -    9.480,00 €,     čerpanie  -     6.128,91 € 
- Spoločné            rozpočet  -    8.799,00 €,     čerpanie  -     9.308,97 € 
- Stravovacie zariadenie na Športovej   rozpočet - 450,00 €, čerpanie - 411,85 €.

Mzdy vedúcich denných centier - EK 611, 612001  
	Vedúce klubov dôchodcov sú zamestnankyne oddelenia sociálnych služieb MÚ B-NM so zaradením: organizačno-administratívny pracovník v klube dôchodcov. V pracovných náplniach majú dohodnuté so zamestnávateľom  pracovné činnosti, súvisiace s činnosťou klubov.  Ich pracovný čas je dojednaný na štyri hodiny denne.  Ich priamy nadriadený, t.j. poverená vedúca oddelenia, mesačne zabezpečuje podklady za úsek denných centier k spracovaniu miezd. 
	Podľa vyjadrenia poverenej vedúcej oddelenia uvedené organizačno-administratívne pracovníčky sú finančne ohodnotené podľa rôznych kritérií /počtu členov, organizovania a priebehu spoločensko-kultúrnych podujatí, nákupu materiálu a potrebného vybavenia klubu, spracovania podkladov na zúčtovanie vynaložených finančných prostriedkov, dodržiavania poriadku a čistoty v kluboch, vedie evidenciu stravníkov, mesačne vyberá a odvádza stravné dôchodcom a pod./. 
	V roku 2011 boli mzdy vedúcich klubov dôchodcov rozpočtované v celkovej  výške 27.391,00 € a čerpané vo výške 26.582,86 €. V roku 2012 boli mzdy vedúcich denných centier rozpočtované v celkovej výške 53.065,00 € a čerpané vo výške 23.487,87 €. 

Odmeny vedúcim denných centier – EK 614
	Mimoriadne odmeny vedúcim klubov dôchodcov boli vyplácané na základe návrhu a zdôvodnenia návrhu na vyplatenie poverenou pracovníčkou vedením oddelenia sociálnych služieb MÚ B-NM a súhlasom starostu MČ B-NM. Odmeny boli vyplatené v zmysle ust. § 20, ods.1a/ alebo 1b/ zákona č.553/2003 Z.z. v znení neskorších predpisov.
	V roku 2011 boli navrhnuté a vyplatené mimoriadne odmeny vo výške 510,00 € pre dva kluby a v roku 2012 boli navrhnuté a vyplatené odmeny vo výške 515,00 € pre päť klubov. Uvedené odmeny boli i rozpočtované podľa jednotlivých klubov v sume, v ktorej boli i skutočne navrhnuté a vyplatené.

Odmeny zamestnancov mimopracovného pomeru – EK 637027
	V roku 2011 /aj v roku 2010/ boli pracovníčky, ktoré boli zaradené na vydávanie obedov a upratovanie v kluboch dôchodcov MČ B-NM zamestnankyňami firmy GERDOS, s.r.o., ktorá zabezpečuje stravovanie seniorov. Od 1.februára 2012 do 31.12.2013 MČ B-NM s nimi uzatvorila dohody o pracovnej činnosti, podľa ktorých je dohodnutý rozsah týždenného pracovného času pre všetky kluby 10 hodín a dohodnutá odmena za vykonanú prácu podľa pracovnej náplne. V dvoch kluboch dôchodcov /Jeséniova a Stromová/ je uzatvorená dohoda na obe pracovné činnosti pre jednu zamestnankyňu v rozsahu 10 hodín, výdaj obedov nie je dohodou zabezpečený v prípade denného centra Športová /seniori sa stravujú priamo v Stravovacom zariadení Športová/, denného centra Chemická a Nobelova /seniori nemajú záujem o stravovanie v centrách/. Denné centrum Sibírska má dve výdajne stravy, t.j. sú uzatvorené dve dohody o pracovnej činnosti na vydávanie obedov.
	V ekonomickej klasifikácii 637027 sú zahrnuté i odmeny vedúcich denných centier ako službukonajúcich pracovníkov pri odplatnom prenajímaní priestorov klubov na základe Pravidiel a postupov pri využívaní priestorov klubov dôchodcov inými subjektmi. Podľa bodu 7/ Pravidiel vedúci klubu dôchodcov vedie evidenciu, ktorá je podkladom pre vyplatenie polročnej odmeny službukonajúceho pracovníka, ktorá predstavuje finančnú čiastku 2,66/hod.. Vyplatenie odmeny sa riadi podľa skutočne odvedených príjmov za prenájmy priestorov denných centier /o predpisoch a úhradách je pojednávané v príjmovej časti/. Podklady do mzdovej učtárne  na úhradu uvedených finančných prostriedkov predkladá poverená vedúca oddelenia sociálnych služieb raz ročne. Odmeny sú vyplácané v mesiaci január nasledujúceho roka. Do predmetnej ekonomickej klasifikácie nákladovej položky je zahrnuté i Stravovacie zariadenie Športová. 
V roku 2011 boli odmeny zamestnancov mimopracovného pomeru rozpočtované vo výške 1.558,00 € a čerpané vo výške 862,62 €. V roku 2012 boli odmeny zamestnancov mimopracovného pomeru rozpočtované vo výške 30.300,- €          a čerpané vo výške 25.623,43 €.

Energie – EK 632001
	V uvedenej ekonomickej klasifikácii sú zahrnuté výdaje na spotrebu elektrickej energie a plynu spotrebované v denných centrách. V roku 2011 sa jednalo o rozpočtovanú čiastku vo výške 4.460,00 € a skutočne uhradené bolo celkovo 2.889,65 €. V roku 2012 sa jednalo o rozpočtovanú čiastku vo výške 6.687,00 € a skutočne uhradené bolo celkovo 5.382,35 €.
	Kontrolou úhrad bolo zistené, že KD Vajnorská, Račianska a Sibírska odoberajú iba el. energiu, KD Športová a Jeséniova el. energiu i plyn. Úhrady boli realizované na základe rozpisu platieb so Západoslovenskou energetikou, a.s. a Slovenským plynárenským priemyslom, a.s..
	Denné centrum Stromová má prenajaté nebytové priestory od Strediska kultúry B-NM /DK Kramáre/. Podľa nájomnej zmluvy je dohodnutá štvrťročná úhrada za prenájom, ktorá zahŕňa i úhradu spotrebovanej energie.

Poštové a telekomunikačné služby - EK 632003
	V uvedenej ekonomickej klasifikácii sú zahrnuté výdaje štyroch denných centier. Štyri denné centrá /Jeséniova, Nobelova, Stromová a Chemická/ nemajú výdaje v uvedenej položke. V HS 0312 - Spoločné sú výdaje v roku 2011 - 318,69 € a v roku 2012 - 318,69 €. Uvedené výdaje v roku 2011 boli rozpočtované v celkovej výške 1.534,00 € a čerpané vo výške 959,78 €. V roku 2012 boli rozpočtované vo výške 1.395,00 € a čerpané vo výške 1.216,92 €.

	Kontrolou zúčtovania položiek ekonomickej klasifikácie 633001, 633004, 63306, 633009, 633010, 633011, 634004, 635004, 635006 a 637004 /interiérové vybavenie, prev. str. prístr. zar. techn. a nár., všeobecný materiál, knihy a časopisy, prac. odevy a obuv, potraviny, preprava a nájom doprav. prostr., údrž. prístr. stroj. zar. nár., údržba budov, priestor. a obj. a všeobecné služby/ bolo zistené, že na drobný nákup všeobecného materiálu, potravín, tovaru a služieb v súvislosti so zabezpečovaním činnosti, prevádzky, vybavenia denných centier a stravovania dôchodcov v jednotlivých mesiacoch kontrolovaných rokov, boli vypísané žiadanky na drobný nákup, ktoré sú opatrené podpisom žiadateľa, pracovníka zodpovedného za čerpanie rozpočtovej položky, zodpovedného za vykonanie predbežnej finančnej kontroly, realizátora nákupu a zúčtovania nákupu. Zodpovedná zamestnankyňa, poverená vedením oddelenia, sa riadi pri vyúčtovaní drobného nákupu vnútornou smernicou o obehu účtovných dokladov. Vyúčtovanie schválených preddavkov na nákup drobného tovaru predkladá do piatich dní nasledujúceho mesiaca pracovníkovi zodpovednému za rozpočet, ktorý ho po kontrole rozpočtových položiek odovzdáva k zaúčtovaniu do učtárne. Postup pri zúčtovaní drobného nákupu bez preddavku je obdobný. Poverený pracovník učtárne odovzdá vyúčtovanie po konečnej kontrole do pokladne k preplateniu. Na doplatok, resp. preplatok je vystavený pokladničný doklad. V skutočnosti vo väčšej miere realizátormi nákupu sú vedúce klubov, ktoré spolu so žiadosťou o preplatenia nákladov doložia na oddelenie sociálnych služieb pokladničné doklady, preukazujúce nákup. Posedenia pri rôznych príležitostiach sú doložené prezenčnou listinou. Poverená vedúca oddelenia vyúčtovanie v danom mesiaci zrealizuje a finančnú hotovosť za nákup prevezme oproti podpisu. V prípade požiadavky na zakúpenie DHM je doložená žiadanka na objednávku, objednávka, faktúra, prípadne dodací list alebo súpis vykonaných prác a platobný poukaz, opatrené potrebnými náležitosťami /chladnička, várnice do Stravovacieho zariadenia, havária radiátorov a pod./.
	V roku 2011 sa podľa programového rozpočtovania jednalo o finančné prostriedky, súvisiace s uvedenými položkami, rozpočtované v celkovej sume      51.418,00 € a čerpané v hodnote 42.309.35 €. V uvedených výdajoch sú zahrnuté i položky väčšieho rozsahu, súvisiace s rekonštrukciou KD Račianska a KD Jeséniova, zakúpenie várnic do Stravovacieho zariadenia na Športovej /kontrola výberu dodávateľa na základe cenovej ponuky/, úhrada nájomného za priestory KD Stromová a konkurzy a súťaže /HS 0312-spoločné, napr. štedrovečerná večera, guláš na Kuchajde a zabezpečenie iných kultúrno-spoločenských akcií/, resp. autobusové zájazdy.
	V roku 2012 sa podľa programového rozpočtovania jednalo o finančné prostriedky rozpočtované v celkovej sume 49.246,16 € a čerpané v hodnote     43.978.41 €. V uvedených výdajoch sú zahrnuté i položky väčšieho rozsahu, súvisiace s rekonštrukciou KD na Sibírskej, úhrada nájomného za priestory KD Stromová a konkurzy a súťaže /HS 0312-spoločné/, resp. autobusové zájazdy.
	Okrem uvedených výdavkov sa jedná i o poistné a poistenie k mzdám vedúcich denných centier, nemocenské dávky, dane a pod.
	V prípade realizovania jednodňových, resp. dvojdňových tuzemských zájazdov a zájazdov do blízkeho zahraničia pre členov denných centier MČ B-NM bol v roku 2011 i 2012 vykonaný prieskum trhu na zákazku s nízkou hodnotou podľa § 102 zákona č.25/2006 Z.z. o verejnom obstarávaní a o zmene a doplnení niektorých zákonov. Najúspešnejší oslovený dopravca /splnenie cenových kritérií/ bola firma Viera TOUR, ktorá uvedené zájazdy v kontrolovaných rokoch vykonávala na základe objednávky. Kontrolou fakturácie neboli zistené nedostatky.
	V súvislosti s kontrolou zostavovania a vyhodnocovania rozpočtu pre denné centrá a dodržiavania všeobecne záväzných predpisov kontrolná skupina nezistila nedostatky.

k bodu 3/

	Stravovanie pre občanov, ktorí dovŕšili dôchodkový vek, resp. majú ťažké zdravotné postihnutie, je zabezpečované na základe ustanovení § 12 a 58 zákona č.448/2008 Z.z. o sociálnych službách v znení neskorších predpisov a Zásad zabezpečovania poskytovania stravovania ako podpornej služby v mestskej časti Bratislava-Nové Mesto pre občanov, ktorí dovŕšili dôchodkový vek, majú ťažké zdravotné postihnutie alebo nepriaznivý zdravotný stav, ktorého prílohu tvorí systém poskytovania príspevkov na stravovanie podľa výšky dôchodku.
	V roku 2011 a 2012 sa stravovanie zabezpečovalo z firmy GERDOS, s.r.o. do     6 denných centier ako výdajných stredísk stravy a do domácností. Rozvoz stravy bol zabezpečovaný firmou NEOTRANS, s.r.o.. 
Zmluva č.252/2010 o nájme a podnájme nebytových priestorov na Športovej ulici, uzatvorená medzi prenajímateľom MČ B-NM a nájomcom firmou GERDOS, s.r.o. bola uzatvorená na dobu určitú, t.j. od 01.12.2010 do 30.11.2020 s možnosťou predĺženia po vzájomnej dohode zmluvných strán. Prenajímateľ prenechal nájomcovi do užívania nebytový priestor – stravovacie zariadenie pre dôchodcov o výmere 464 m2 vrátane hmotného a nehmotného investičného majetku. Zmluvné strany si dohodli nájomné vo výške 0,03 € ročne. Prílohy k zmluve tvorí zoznam technologického zariadenia vývarovne, cenová kalkulácia stravnej jednotky, prevádzkový poriadok stravovacieho zariadenia, cenová kalkulácia na ročné prevádzkové náklady, mzdové prostriedky a výpočtový list.
	V roku 2011 bolo zabezpečených a odobratých celkom 56.287 obedov, za ktoré stravujúci uhradili celkom 116.875,94 €. Mestská časť firme Gerdos uhradila za obedy celkovú sumu 160.080,23 €. Rozdiel 43.204,29 € bola dotácia mestskej časti formou zľavy na stravovanie. V uvedenom roku tieto služby využilo 400 dôchodcov.
	V roku 2012 bolo zabezpečených a odobratých celkom 54.191 porcií obedov. Za tieto obedy stravujúci zaplatili celkom 132.733,63 €. MČ B-NM firme GERDOS, s.r.o. uhradila celkovú sumu 153.902,44 €. Rozdiel 21.168,81 bola dotácia MČ formou príspevkov na stravovanie. V porovnaní s rokom 2011 je to o 49 % menej. 
	Námatkovou kontrolou diferencovaného poskytovania zľavy zo stravného dôchodcom MČ B-NM podľa výšky dôchodku nebolo zistené porušenie Zásad poskytovania zľavy zo stravného dôchodcom schválených MZ MČ B-NM. Príspevky na stravovanie podľa výšky dôchodku boli zmenené od 1.2.2012. Nákupná cena obeda je 2,84 €. Pri výške dôchodku do 300,00 € je príspevok 1,80 €, od 300,10 do 360,90 € je príspevok 0,80 €, od 361 do 400,00 € - príspevok 0,50 € a dôchodcovia, ktorí poberajú dôchodok nad 400,00 € nemajú nárok na príspevok. Uhrádzajú si plnú výšku nákupnej ceny obeda.
 Spisové obaly obsahujú žiadosť a čestné vyhlásenie žiadateľa o majetkových a zdravotných pomeroch, rozhodnutia Sociálnej poisťovne o výške dôchodku, resp. oznámenie o poskytnutí zľavy na stravovanie podľa výšky dôchodku s vyčíslením sumy zľavy.
	Zmluva o poskytnutí služby k rozvozu stravy pre kluby dôchodcov v územnej pôsobnosti objednávateľa, uzatvorená s firmou NEOTRANS, s.r.o., bola uzatvorená v roku 2011 na dobu určitú do konca uvedeného roka a nová zmluva bola uzatvorená na dobu určitú od 1.1.2012 do 31.12.2012. Cena plnenia je zmluvnými stranami dohodnutá v súlade so zákonom č.18/1996 Z.z. o cenách v znení neskorších predpisov a vyhlášky MF SR č.87/1996 Z.z., ktorou sa vykonáva zákon o cenách ako cena konečná, ktorá v sebe zahŕňa všetky režijné položky a predstavuje sumu 29,- € na deň bez DPH. Prílohy zmluvy tvoria menný zoznam osôb, preberajúcich stravu v jednotlivých kluboch dôchodcov a výpis z obchodného registra dodávateľa. 
	Kontrolou fakturácie a platobných poukazov bolo zistené, že dohodnutá cena plnenia je fakturovaná na základe mesačných faktúr vystavených dodávateľom po ukončení príslušného kalendárneho mesiaca /program 10.2.0.1-634004-Prepravné a prenájom dopravných prostriedkov/. 
	Námatkovou kontrolou boli preverené: oznámenia o poskytovaní príspevku na spoločné stravovanie, evidencia poskytovania príspevkov na stravovanie, doklady, na základe ktorých sa určuje ich výška vo vzťahu k ekonomickým zmenám, konto účtu 324 200 /prijaté preddavky-KD strava, ich zúčtovanie/, predpisy a fakturované /dodané/ obedy od dodávateľa stravy, vyplácanie preplatkov stravníkmi odhlásených obedov, preúčtovanie nedoplatkov. Spisové obaly o platbách za obedy obsahujú doklady o prijatých preddavkoch na stravné, t.j. na ďalší mesiac, a to podľa jednotlivých denných centier a domácností /konto účtu 324 200/, výpisy z banky o úhrade, resp. príjem do pokladne MÚ B-NM, menný zoznam „zaujímavého stravovacieho obdobia“, ktorý obsahuje zaplatenú sumu, dátum úhrady, číslo dokladu, sumu za obed, počet odobratých obedov, resp. nedoplatok alebo preplatok a tabuľku o dodaných obedoch. Nedostatky zistené neboli.
	Pri kontrole zaúčtovania predpisov stravného dôchodcov za obdobie január – apríl 2011 bolo zistené, že menovité zoznamy priložené k nim nesúhlasili s účtovnou evidenciou. Následnou kontrolou a zosúladením úhrad zaevidovaných v zozname stravníkov so skutočnými úhradami pripísanými na účet MÚ B-NM bolo zabezpečené dodržanie zákona o účtovníctve /výzvy pre uhradenie nedoplatkov a vrátenie preplatkov za stravovanie/. 
	V súvislosti s poskytovaním stravovania dôchodcov MČ B-NM, ako i kontrolou uvedených zmlúv, kontrolná skupina nezistila nedostatky.

k bodu 4/

Vybavenie a zariadenie ôsmych KD (Denné centrá) MČ B-NM spĺňa nároky pre aktívny odpočinok seniorov. Interiéry klubov nie sú vybavené novým, prípadne nadštandardným zariadením. Tie, ktoré už neplnia svoj účel sú po inventarizácii pripravované k vyradeniu, čo je plne v súlade s článkom III. Domáceho poriadku pre činnosť a prevádzkové vzťahy v KD zriadených orgánmi samosprávy MČ B-NM účinného dňom 1.4.2006. Zariadenie a vybavenie klubov dôchodcov finančne zabezpečuje MÚ B-NM podľa rozpočtových pravidiel v rámci činnosti samosprávnych orgánov. MÚ B-NM realizuje všetky potrebné opravy a úpravy priestorov, rešpektujúc stavebné, hygienické, požiarno-bezpečnostné a ďalšie požiadavky, spojené s činnosťou KD. 
Kontrolná skupina overila vo vybraných KD, a to KD Vajnorská 51, KD Športová č. 1 a KD Stromová č. 18, vybavenie a zariadenie KD, ktoré je získavané: 
a)	kúpou z prostriedkov MČ B-NM, tak ako tomu je napr. v KD Račianska - Zlatý dážď, keď dňa 13.9.2011 boli zakúpené 2 ks „Kút kuchynský“ s pridelenými      inv. č. 74412550 a 74412560, obe po 1.015,00 €, spolu 2.030,00 €;
b)	sponzorským darom, tak ako tomu je v KD Vajnorská č. 51. Napr. jeden kus PC komplet s tlačiarňou od starostu MÚ B-NM a rozmnožovacieho stroja AGFA od poisťovne Allianz, slovenská poisťovňa, a.s. . 
c)	darovaním, pripadne zapožičaním predmetov od samotných členov KD. V KD Vajnorská č. 51 tak užívajú napr. 50 l mrazničku, rôzne obrazy, knihy a pod.

V zmysle zákona č. 431/2002 Z. z. o účtovníctve, v znení neskorších predpisov, opatrenia MF SR č. MF/16786/2007-31 z 8.8.2007, povinnosť inventarizovať všetok majetok je uvedená v § 6 ods. 3 a § 8 ods. 4 citovaného zákona. Na splnenie povinnosti musí byť splnený predpoklad, že evidencia majetku organizácie a teda aj KD sa musí viesť prehľadne, zodpovedne a v časovom slede v členení na majetok vlastný a majetok zverený. Evidencia obecného majetku plne podlieha úplnému zneniu Smernice pre vedenie účtovníctva v znení Dodatku č. 1 platného od dňa 17.2.2009 a Dodatku č. 2 platného od dňa 11.5.2009, v článku 15, v bode V/4, tak, že v KD je za vybavenie a zariadenie priestorov podľa pracovných náplní zodpovedný zamestnanec KD. Kontrolnej skupine bol predložený vypracovaný koncept, datovaný dňom 20.12.2012, ktorý obsahuje príkaz pre kompetentnú osobu, t.j.  organizačno – administratívneho pracovníka zodpovedného za stav obecného majetku, ktorým je vybavenie a zariadenie priestorov KD, v zmysle článku 6, ods. 3 Domáceho poriadku.
Pre plynulý priebeh kontroly, ale aj prípadnej inventarizácie je potrebné, aby vedený majetok KD bol v spracovaných súpiskách, vložených na prehľadnom a dostupnom mieste v priestoroch KD.
Fyzickou kontrolou v KD na Vajnorskej č. 51, Športovej č. 1 a Stromovej č. 18, kontrolná skupina porovnala skutočný stav s inventúrnym súpisom krátkodobého hmotného majetku. Kontrolované KD vykazujú značné rozdiely v evidencii obhospodarovaného hmotného majetku. V KD Vajnorská č. 51 sa nenachádza súpis majetku tvoriaceho interiér KD. Je tiež rozdiel vo vedení stavu majetku, keď dielčia inventarizačná komisia v KD Vajnorská 51 nezahrnula do Súpisu predmety s nadobúdacou cenou (NC) pod 20 €. Pritom v KD Športová č. 1, inventarizačná komisia v Súpise eviduje aj predmety s NC pod 20 €. Napr. skrinky sklenené v NC 18,92 €. Pri kontrole na mieste bol v KD Športová č. 1 k dispozícií na dostupnom mieste prístupný súpis ostatného majetku slúžiaceho potrebám KD. V KD Vajnorská č. 51 v 14 položkách stav plne súhlasí. Rozdiel je však vo viacerých skutočne sa tam nachádzajúcich položkách, neevidovaných v inventúrnych súpisoch. Napr. rúra mikrovlnná inv. č. 00000210 v nadobúdacej cene 119,50 €, funkčný el. sporák 1 ks, chladnička 1 ks, digestor 1 ks, vstavaná kuchynská linka – svietidlo,  hasiaci prístroj 1 ks a pod.
Kontrolná skupina v KD Stromová č. 18 porovnala skutkový stav s predloženým inventúrnym súpisom krátkodobého majetku ku dňu 31.12.2012, kde časť majetku je inventarizačnou komisiou podpísaná – v počte štyroch kusov (inv. č. 730/36 termoska 2,0 l nerez, inv. č. 730/2 televízor Goldstar, inv. č. 730/43 videoprehrávač AIWA, inv.    č. 74710400 trezor nábyt.). Pri kontrole zistený skutkový stav je, že značná časť majetku slúžiaca vo výdajni stravy, v spoločenskom a kancelárskom priestore nie je inventarizačnou komisiou podchytená – skontrolovaná (neboli predložené doklady). Jedná sa napr. o 4 ks kovové vešiaky, 1 ks chladnička Zanussi, 1 ks elektr. sporák Gorenje, 36 ks čalúnené stoličky, 2 ks čalúnené fotelky, 8 ks čalúnené dvojsedačky a pod. 
Kontrolou na mieste v KD Športová č. 1 bola odkontrolovaná aj vývarovňa jedál, pre ostatné KD. Vývarovňa sídli v priestoroch patriacich MÚ B-NM a čiastočne je zariadená DHM dodaným z MÚ, ktorý pri kontrole súhlasil so stavom vedeným v účtovníctve. 
Povinnosť inventarizovať a viesť majetok v zmysle zákona je napĺňaná čiastočne, keď ostatný majetok je spísaný a na dostupnom mieste prístupný len v priestoroch KD Športová č. 1, kde sa jedná napr. o 2 ks PC komplet s príslušenstvom ako dar             (p. starosta, p. vedúca KD), tiež stoličky s vysokým operadlom 13 ks, mikrovlnná rúra   1 ks, kuchynská zostava – linka, zostava nábytku – knižnica, stoličky čalúnené 40 ks, stoličky s kovovými nohami 27 ks, stoly 15 ks a pod.
Z predložených dokumentov kontrolná skupina zistila skutkový stav neupotrebiteľného majetku pripravovaného na vyradenie, vypracovaných v súlade so Smernicou pre vedenie účtovníctva MÚ B-NM, zo dňa 11.5.2009. Skutočnosť potvrdzuje vyradenie niektorých kusov majetku zo spracovaného zoznamu dňa 10.11.2009 bez vyplnenia záznamu o fyzickej likvidácii vyradenia majetku KD a ich spôsobu likvidácie. Napr. KD Športová č. 1  -  inv. č. 770/25 skriňa plná dvojdverová, inv. č. 753/19 koberec Novita, inv. č. 753/20 koberec Behúň.
Obdobne je vypracovaná žiadosť na vyradenie a fyzickú likvidáciu ostatného majetku zo dňa 21.3.2012 z KD Vajnorská 51, Račianska 89 a Športová 1, kde likvidácia bola len čiastočná, a to v KD Športová č. 1, chladnička inv. č. 116, chladnička 220 l inv. č. 452/1, súprava čalúnená Adela inv. č. 615/4/2 bez záznamu o fyzickej likvidácii a spôsobe likvidácie.
Kontrolná skupina odporúča, na zlepšenie evidencie v KD MČ B-NM, kompetentným pracovníčkam detailne napĺňať všetky pre KD platné prevádzkové Smernice a pokyny, ako sú Domáci poriadok v KD zriadených orgánmi samosprávy mestskej časti B-NM, Prevádzkový poriadok KD, ako aj Metodický pokyn na likvidáciu prebytočného a neupotrebiteľného majetku a pri inventarizácii majetku uskutočnenú koncom roka 2013 zahrnúť do inventarizácie všetky darované predmety.

Záver:

	Kontrolná skupina, na základe skutočností uvedených v správe z kontroly oddelenia sociálnych služieb – DJ na Robotníckej ul. a ôsmich kluboch dôchodcov (denných centrách) prevádzkovaných v MČ B-NM, hodnotí stav zabezpečenia ich činností ako postačujúci.
	Z uvedeného dôvodu bol vypracovaný záznam z predmetnej kontroly bez návrhu na odstránenie nedostatkov. Nedostatky menej závažnejšieho charakteru boli odstránené v priebehu samotného výkonu kontroly. V prípade nezrovnalostí zistených pri kontrole zúčtovania predpisov stravného dôchodcov začiatkom roku 2011 bola táto skutočnosť prehodnotená novou poverenou vedúcou oddelenia sociálnych služieb s tým, že následne zabezpečila, aby zákon o účtovníctve bol v plnom rozsahu dodržaný. 
	V súvislosti s kontrolou zostavovania a vyhodnocovania rozpočtu pre kluby dôchodcov a detské jasle, ako i zúčtovania vynaložených finančných prostriedkov súvisiacich s ich prevádzkou a zabezpečenia stravovania pre dôchodcov možno konštatovať, že zodpovednými zamestnancami MÚ B-NM boli dodržané všeobecne záväzné, ako i vnútorné predpisy.

Uznesenie z 18. zasadnutia MZ MČ B-NM konaného dňa 15. októbra 2013
 
18/06   Miestne zastupiteľstvo
             s ch v a ľ u j e
Správu z kontroly oddelenia sociálnych služieb – Detské jasle Robotnícka ul. a Kluby dôchodcov 
             - bez pripomienok	  						Hlasovanie : za :  21						                                          	                           	                                   proti :    0					 					                                             zdržali sa :    0